De nye såkaldte politigarantier træder mandag i kraft og det gælder også i Nordjyllands Politi. Den nye garanti betyder, at politiet de fleste steder i landet kan rykke ud på en adresse inden for 10 minutter. Nogle steder kan de gøre det på kortere tid, lyder lovningen fra  justitsminister Nick Hækkerup (S) til TV2. Det gælder indbrud i private hjem, vold, voldtægt og narkosalg ved skoler. - De fire områder er blevet valgt, fordi de ”i den grad slår på folks tryghed”, forklarer Nick Hækkerup. - Vi ville gerne have, at det var sådan på alle forbrydelser overhovedet, men nu har vi valgt at sige, at ved de her former for kriminalitet vil vi gerne have bliver rykket ud til det hurtigst muligt. - Vi reagerer hurtigt, siger politidirektør Politigarantierne er kort fortalt et løfte til borgerne om, hvad de kan forvente af politiet på de udvalgte områder. - Vi er borgernes politi, og det er vigtigt, at nordjyderne har et klart billede af, hvad de kan forvente af os, hvis de bliver udsat for indbrud i private hjem, vold eller voldtægt – eller oplever narkosalg ved skoler, siger Anne Marie Roum Svendsen, der er politidirektør i Nordjyllands Politi. - Der er i alle tilfælde tale om alvorlig kriminalitet: Og dét reagerer vi hurtigt på – nordjyderne skal nemlig vide, at vi er der for dem og efterforsker deres sag effektivt, understreger hun. De betyder, at politiet skal rykke hurtigt ud, når borgerne befinder sig i situationer, hvor der er akut brug for politiets hjælp. For eksempel hvis der er en gerningsperson til stede i forbindelse med et overfald. Det betyder blandt andet også, at hvis der er tale om indbrud, og der ikke er en gerningsperson til stede, så skal politiet rykke ud inden for 24 timer efter anmeldelsen. Og politigarantierne beskriver desuden, hvad politiet konkret gør med borgernes anmeldelser. For eksempel hvad politiet vejleder kriminalitetsofrene om. Tillid mellem politi og borgere Politidirektøren i Nordjyllands Politi, Anne Marie Roum Svendsen, glæder sig over, at politigarantierne nu er trådt i kraft. For det handler også om, at politikredsens medarbejdere får etableret en god dialog med de kriminalitetsramte borgere, mener politidirektøren, der nævner indbrud som et eksempel på dialogens vigtighed: - For mange er indbrud en voldsom oplevelse. Vores medarbejdere på vagtcentralen vil derfor også vejlede om, hvad de ramte borgere skal gøre for at bevare spor, indtil vi kommer frem – og vi vil ude på stedet kunne vejlede borgerne om indbrudssikring, så vi samtidig med vores efterforskning af deres sag også forebygger, at det sker igen. Det handler om at få borgerens tryghed genskabt, siger hun. Man kan klage over politiet Som en del af politigarantierne kan man klage til Nordjyllands Politi, hvis man mener, at politiet undtagelsesvist ikke har levet op til politigarantierne. - Vi bestræber os altid på at give en høj service til nordjyderne og selvfølgelig også på de her områder, der nu er omfattet af politigarantierne. Men derfor skal man naturligvis have en klagemulighed til os, hvis man undtagelsesvist oplever, at vi ikke lever op til politigarantierne, pointerer politidirektør Anne Marie Roum Svendsen. Læs om klagemulighederne her .

Referat:
Ved visse anmeldelser skal ventetiden ikke være mere end omkring 10 minutter.